b'\n_START_ARTICLE_\nTolminka\n_START_PARAGRAPH_\nTolminka je gorska reka, ki tvori 10 km dolgo dolino. Izvira na ve\xc4\x8d mestih v zatrepu pod Prehodci oziroma ob vzno\xc5\xbeju gore Osojnice, na nadmorski vi\xc5\xa1ini 680 m kot kra\xc5\xa1ki izvir. Zatrep obdaja z ene strani Krnsko pogorje z druge pa Bohinjske gore. Ta to podro\xc4\x8dje so zna\xc4\x8dilni povr\xc5\xa1inski in podzemni kra\xc5\xa1ki pojavi saj geolo\xc5\xa1ko podlago tvorijo karbonatne kamnine. Tukaj se nahaja ena najglobjih jam, Polo\xc5\xa1ka jama, na celotnem pore\xc4\x8dju Tolminke pa je v katastru vpisanih 41 jam in brezen. Tolminka ima ve\xc4\x8d pritokov, katerih izviri imajo praviloma kra\xc5\xa1ke oblike, saj se pojavljajo na stiku med neprepustnimi fli\xc5\xa1i in narinjenimi prepustnimi dachteinskimi apnenci in dolomiti._NEWLINE_Naj\xc5\xa1ir\xc5\xa1o uravnavo v zgornjem toku reka oblikuje na planini Polog na vi\xc5\xa1ini med 450 in 500 m. Na predelu od izvira do planine Polog so vidni tudi najve\xc4\x8dji ostanki nekdanjega ledenika (balvani, morene in nasipi). Sama planina le\xc5\xbei na velikem vr\xc5\xa1aju imenovanem Prpinc. V nadaljevanju je struga urezana v konglomeratne sloje vse do trdne podlage, zato je dolina \xc4\x8dedalje o\xc5\xbeja._NEWLINE_Reka je pod vasjo \xc4\x8cadrg izoblikovala globoko sotesko, imenovano Korita Tolminke, po kateri vodi za\xc5\xa1\xc4\x8ditena pot za obiskovalce. Nad prepadno strugo je speljana cesta s Hudi\xc4\x8devim mostom, ki je slu\xc5\xbeila \xc5\xbee avstro-ogrskim vojakom v \xc4\x8dasu So\xc5\xa1ke fronte. Pod mostom se v potok izliva termalni izvir s konstantno temperaturo vode med 18 in 20 \xc2\xb0C, medtem ko Tolminka skozi celo leto ne presega temperature 8 \xc2\xb0C. V koritih je tudi soto\xc4\x8dje Tolminke in potoka Zadla\xc5\xa1\xc4\x8dica, ki je za\xc5\xa1\xc4\x8diteni rezervat so\xc5\xa1ke postrvi. Soto\xc4\x8dje se nahaja na nadmorski vi\xc5\xa1ini 180 m in je najni\xc5\xbeja to\xc4\x8dka Triglavskega narodnega parka. Na pobo\xc4\x8dju nad njim je vhod v t. i. Dantejevo jamo._NEWLINE_Takoj za koriti se Tolminka spusti v Tolminsko kotlino. Po vodnatosti je eden glavnih pritokov So\xc4\x8de, kar je posledica lege izvira v visokogorju._NEWLINE_V bli\xc5\xbeini planine Polog le\xc5\xbei na Javorci Cerkev Svetega Duha, je spominska cerkev padlim v prvi svetovni vojni._NEWLINE_Dolina Tolminke le\xc5\xbei v Triglavskem narodnem parku in se pri Tolminu izliva v reko So\xc4\x8do.'